Wynland-tolprojek: Sanral se appèl geweierArgieffoto Foto: www.capetown.travel Sanral wou appelleer teen die Wes-Kaapse hooggeregshof se uitspraak wat hom verhoed om tolhekke op te rig op die N1- en N2-snelweg. Regters Ashley Binns-Ward en Nolwazi Boqwana het op 30 September 2015 die goedkeuring van die Wynland-tolprojek, wat ŉ las van R62 miljard in tolgeld vir Wes-Kaapse padgebruikers sou beteken, hersien en tersyde gestel. Brett Herron, burgemeesterskomiteelid van vervoer, het destyds gesê Sanral se openbaredeelnameproses het nie aan die vereistes van die Wet op die Bevordering van Administratiewe Geregtigheid voldoen nie. “Die enigste inligting wat aan die publiek verskaf is, was waar die tolpaaie sou begin en eindig en waar die tolplazas opgerig sou word. Die publiek se kommentaar en besware teen die tolproses is ook nie aan die raad voorgehou nie. Sanral se verslag aan die minister van vervoer het ook die feit verbloem dat 99% van die kommentaar besware was teen die tolprojek. Dit sluit besware in van elke munisipaliteit wat hierdeur geraak word, asook die Wes-Kaapse provinsiale regering, inwoners en padgebruikers.” Herron het gesê die Stad bly gekant teen tol as ŉ finansieringsmeganisme vir die opgradering van bestaande paaie en sal dié stryd by die hoogste hof voortsit indien nodig. “Ons is egter bereid en gewillig om saam met Sanral te werk om ŉ oplossing te vind vir die infrastruktuur-opgraderings wat vir die N1 en N2 benodig word.” Lees alle vorige berigte oor die Wynland-tolprojek op Maroela Media.